Kõige populaarseim partei detsembri keskel läbi viidud veebiküsitluses oli Keskerakond 25 protsendi suuruse toetusega, kellele järgnesid Reformierakond 22 ja EKRE 21 protsendi suuruse toetusega.

MTÜ Ühiskonnauuringute Instituudi tellitud Turu-uuringute AS-i veebiküsitluse järgi järgnesid esikolmikule Sotsiaaldemokraatlik erakond 12 protsendi, Isamaa kaheksa ning Eesti 200 kuue protsendi suuruse toetusega.

Valimiskünnise alla jääksid nii Vabaerakond kui ka Elurikkuse Erakond ühe protsendi suuruse toetusega.

Küsitlus viidi läbi 13. detsembrist 19. detsembrini Turu-uuringute AS-i veebikeskkonnas ja sellele vastas ligi 1000 inimest.

Turu-uuringute AS-i uuringujuht Juhan Kivirähk on ise varem ERR-i veebisaates "Otse uudistemajast" välja toonud, et veebiküsitluses koguvad teatud erakonnad (nt EKRE) suurema toetuse ja teatud väiksema (nt Keskerakond) kui näost-näkku tehtavate küsitluste puhul, sest veebipaneelis vastavad poliitiliselt aktiivsemad inimesed.